REGLEMENTĂRI PRIVIND CURŢILE CONSTITUŢIONALE ÎN STATE MEMBRE ALE UNIUNII EUROPENE


ABSTRACT
Constituţia României, ca şi constituţiile altor state democratice, proclamă în art.1 alin.(3) statul de drept, concept deosebit de actual, care reflectă coexistenţa statului cu dreptul şi supunerea statului principiilor fundamentale ale Constituţiei.

Astăzi, prin statul de drept se înţelege acel stat ce se constituie şi funcţionează pe baza legii. În sensul acestei noţiuni, întreaga activitate a statului trebuie să se întemeieze pe lege, care este manifestarea voinţei generale a naţiunii, întrucât statul în expresia cea mai înaltă şi perfectă este organizarea juridică a naţiunii.

De asemenea, statul de drept este înţeles ca un concept politico-juridic ce defineşte o formă a regimului democratic de guvernământ, care se exercită în ansamblul său şi în toate componentele sale, în conformitate cu prevederile legii şi cu principiile generale ale Constituţiei, în scopul asigurării drepturilor şi libertăţilor fundamentale ale omului.

Lucrarea de faţă prezintă reglementări privind Curţile Constituţionale existente în state membre UE (în Cipru, Danemarca, Finlanda, Irlanda, Marea Britanie şi Suedia nu există o Curte Constituţională
) precum: locul şi rolul instanţelor de contencios constituţional în cadrul organelor de stat, respectiv modalităţile de desemnare a judecătorilor constituţionali.

Contribuţia Curţii Constituţionale la consolidarea statului de drept, precum şi la constituţionalizarea legislaţiei judiciare s-a materializat în deciziile pronunţate în cadrul controlului iniţiativelor de revizuire a Constituţiei, în deciziile pronunţate în cadrul controlului constituţionalităţii legilor înainte de promulgare, precum şi în cele pronunţate în cadrul controlului posterior, asupra unor prevederi cuprinse în legile privind organizarea instanţelor judecătoreşti, Consiliul Superior al Magistraturii, Ministerul Public, statutul judecătorilor şi procurorilor, în legile de procedură civilă şi penală precum şi în alte legi şi acte juridice normative cu putere de lege, care interesează înfăptuirea justiţiei. 
Nu în ultimul rând, jurisprudenţa Curţii Constituţionale are un rol important în cadrul unei reforme judiciare reale, caracterizată prin aprofundarea progresivă a normelor de organizare a instituţiilor puterii judecătoreşti şi a regulilor de procedură judiciară în raport cu normele şi principiile Constituţiei şi, nu mai puţin, cu normele stabilite prin pactele şi tratatele internaţionale la care România este parte. 

CONSIDERAŢII GENERALE
Pentru teoreticienii statului de drept, o normă juridică nu poate fi validă decât în măsura în care ea satisface, atât prin modul de legiferare cât şi prin conţinutul său, determinările conţinute în norme de nivel superior. Singura normă ce nu depinde de o altă normă este Constituţia. Ea reprezintă modul în care poporul se constituie în putere şi este expresia voinţei generale
.
Apărută într-un context de criză al parlamentarismului, la sfârşitul secolului XIX-lea, teoria statului de drept reorganizează raporturile dintre legislativ şi juridic în favoarea celui din urmă. Exprimând o altă viziune asupra democraţiei decât cea curentă statului liberal, teoria statului de drept nu rămâne, însă, doar la nivelul dezideratelor. 
Odată cu apariţia Curţilor Constituţionale, această teorie a căpătat o dimensiune reală ce înseamnă în practică o reducere a suveranităţii de care dispuneau Parlamentele
. Dacă legea este rezultatul voinţei generale şi este deasupra intereselor circumstanţiale ale aleşilor, atunci posibilitatea acestora de a schimba continuu regulile trebuie să fie condiţionată de respectarea legii.
Libertatea de decizie a statului este limitată în cazul statului de drept de existenţa unor norme juridice superioare a căror respectare este asigurată de existenţa unei puteri judecătoreşti imparţiale. Existenţa judecătorului constituţional descrie nu doar un mecanism preventiv ce protejează exprimarea voinţei generale contrabalansând principiul majorităţii prin exigenţa respectării drepturilor fundamentale. El se înscrie în mişcarea de reevaluare a formelor democraţiei contribuind la legitimarea acesteia.
În cele ce urmează vom prezenta aspecte legate de locul şi rolul Curţilor constituţionale, precum şi procedura de numire a judecătorilor constituţionali la nivelul statelor membre ale Uniunii Europene.
AUSTRIA
Numirea judecătorilor constituţionali este reglementată de art. 147 din Constituţia Federală (BundesVerfassungsgesetz - BVG), potrivit căruia Curtea Constituţională se compune din preşedinte, vicepreşedinte, alţi 12 membri, precum şi 6 membri-supleanţi
. 

Preşedintele, vicepreşedintele, ceilalţi membri, precum şi supleanţii sunt numiţi de Preşedintele Federal, care este însă ţinut, conform art. 67 din Constituţie, de recomandările făcute de alte organe de stat. 
Astfel, în baza art. 147 din Constituţie, propunerile pentru numirea preşedintelui, a vicepreşedintelui, a şase dintre membri şi a trei supleanţi sunt înaintate de Guvernul Federal. Atât membrii, cât şi supleanţii acestora sunt selecţionaţi dintre judecători, funcţionarii administrativi şi cadrele didactice din învăţământul juridic superior. 
Alţi trei membri şi doi supleanţi sunt numiţi la recomandarea Consiliului Naţional (Camera parlamentară aleasă prin vot direct, în sistem proporţional). Ceilalţi trei membri şi încă un supleant sunt numiţi la propunerea Consiliului Federal (Camera parlamentară desemnată indirect şi care reprezintă landurile din Austria). Aceştia din urmă pot proveni din rândurile oricărei categorii profesionale cu studii juridice dar, la fel ca toţi judecătorii constituţionali, trebuie să aibă o experienţă profesională de minimum 10 ani. 
Membrii Curţii Constituţionale au statut de judecător, în sensul definit prin Constituţia Federală, prin urmare sunt independenţi, inamovibili şi nu pot fi transferaţi. Potrivit art. 147 alin. 6 din Constituţie, mandatul lor încetează la finele anului în cursului căruia împlinesc 70 de ani. 
Înainte de termen, membrii Curţii Constituţionale nu pot fi revocaţi decât prin decizia Curţii. Art. 147 alin. 7  din Constituţie prevede că o asemenea decizie poate fi luată doar în cazul când un membru sau un membru-supleant, deşi convocat, a absentat în mod nejustificat de la trei şedinţe succesive ale Curţii, ceea ce atrage încetarea mandatului.

BELGIA
La înfiinţare, în 1980, Curtea Constituţională a Belgiei era denumită „Curte de Arbitraj.” După extinderea competenţelor Curţii de-a lungul anilor, această denumire a fost schimbată cu ocazia revizuirii Constituţiei din 7 mai 2007, în cea de „Curte Constituţională”. 
Curtea Constituţională a Belgiei numără 12 judecători, numiţi de Rege în baza unei liste care i se prezintă alternativ, de către Camera Reprezentanţilor şi Senat, listă care cuprinde câte două candidaturi şi care a fost votată cu o majoritate calificată de două treimi din numărul membrilor prezenţi
. De regulă, Regele desemnează persoana plasată pe primul loc pe lista respectivei Camere.

Prin urmare, judecătorul este numit, în realitate, nu de Rege, ci fie de deputaţi, fie de senatori. Curtea nu intervine în numirea judecătorilor, nu este audiată şi nici nu este invitată să prezinte un aviz referitor la candidaţi. 

Condiţia existenţei a două treimi din numărul de voturi pentru înaintarea listei de propuneri „obligă majoritatea parlamentară să obţină un larg consens cu privire la candidaţii propuşi”. De aici se poate deduce că judecătorii dispun de o anumită legitimitate democratică. În practică, la numirea judecătorilor adunările parlamentare pun în operă principiul proporţionalităţii, astfel încât componenţa Curţii reflectă grosso modo alcătuirea adunărilor. Rezultă că „un candidat nu va avea şansa de a fi prezentat decât dacă se bucură de sprijinul grupului politic căruia îi revine acel loc”. În două rânduri Senatul a procedat la audierea candidaţilor, dar practica pare să fi fost de-acum abandonată, deputaţii şi senatorii luând cunoştinţă de înscrisurile depuse de candidaţi. Numirea se face prin vot secret. Dacă puterea legislativă federală joacă un rol în desemnarea individuală a judecătorilor Curţii, ea nu poate totuşi interveni în activitatea Curţii, nici prin intermediul unor recomandări sau avize, nici printr-un control de natură politică. 

Odată numit, judecătorul constituţional nu mai are, în principiu, niciun motiv ca să menţină contactul politic cu partidul de a cărui susţinere a beneficiat şi nici cu alte partide: el iese de sub orice fel de influenţă a autorităţii care l-a desemnat. Astfel, restul carierei sale nu mai depinde de numiri sau promovări ulterioare. Pentru preşedinţia Curţii se organizează alegeri interne. Judecătorii Curţii sunt irevocabili, fiind numiţi „pe viaţă”, dar şi inamovibili, neputând fi transferaţi la o altă instanţă.

CEHIA

Din punct de vedere istoric, apariţia instanţei constituționale are loc la scurt timp după naşterea Republicii Cehoslovace atunci când, în conformitate cu Constituţia din 1920, o Curte Constituțională separată a Cehoslovaciei a fost înființată în 1921. Acest organism era format din şapte membri respectiv Președintele Republicii numea trei judecători, inclusiv președintele, și încă patru au fost delegaţi, doi de la Curtea Supremă de Justiție și doi de la Curtea Administrativă Supremă. Judecătorii au avut un mandat de zece ani. 
Primul grup de judecători ai Curţii Constituționale a Republicii Cehoslovace a fost numit la 7 noiembrie 1921. Constituțiile din 1948 și 1960, care reflectau situația juridică a statului totalitar din acea vreme, nu mai prevăzut o instanță constituțională. O situație ciudată a apărut după ce statul a fost federalizat în 1968, iar Legea privind Federația cehoslovacă avea în vedere crearea unei instanțe constituționale pentru fiecare republică națională. Niciuna dintre aceste instanțe nu a fost vreodată înfiinţată.
După prăbușirea regimului comunist a fost înființată în temeiul Constituţiei din februarie 1991 Curtea Constituţională Federală (ČSFR).  Această instanță federală a fost un organism format din doisprezece membri, în care fiecare dintre republicile constituente erau reprezentate de șase judecători, al căror mandat a fost de șapte ani.
În prezent, Curtea Constituțională reprezintă organul judiciar responsabil cu protecția constituționalității, al cărui statut și competențe sunt consacrate direct în Constituția Republicii Cehe
.

Curtea Constituțională nu face parte din sistemul instanțelor judecătorești ordinare. Funcția sa este de garant al constituționalităţii, al drepturilor și libertăților fundamentale. Competențe suplimentare ar fi: luarea deciziilor cu privire la anumite aspecte legate de legislația electorală și ratificarea acordurilor internaționale, dacă acestea sunt în conformitate cu Constituția.

Curtea Constituțională este compusă din cincisprezece judecători care sunt organizaţi în patru secţii formate din trei membri. Judecătorii Curții Constituționale sunt numiți de către Președintele Republicii, cu acordul Senatului, pentru un mandat de zece ani, iar Constituția nu interzice renumirea lor. Președintele Republicii, printr-o decizie, numește Preşedintele Curții Constituționale și doi vicepreşedinţi din rândul judecătorilor Curții Constituționale.

Orice cetățean care este eligibil pentru alegerea în Senat (de exemplu, să aibă cel puțin 40 de ani), are o educație juridică universitară şi a fost activ în oricare dintre profesiile juridice pentru un minim de zece ani, poate deveni judecător al Curții Constituționale.

Așa cum este cazul judecătorilor de la instanțele ordinare, funcţia de judecător constituţional este incompatibilă cu cea de Președinte al Republicii, membru al Parlamentului, orice altă funcție în administrația publică, precum şi cu alte funcţii. În plus, un judecător la Curtea Constituțională nu poate fi membru al unui partid politic sau mișcări politice. În vederea exercitării atribuţiilor sale fiecare judecător constituţional va depune jurământul de învestitură în faţa Președintelui Republicii, după cum urmează: "Jur pe onoarea şi conștiința mea că voi proteja inviolabilitatea drepturilor naturale ale omului și a drepturilor cetățenilor, voi respecta Constituţia  și voi lua decizii în conformitate cu convingerile mele cele mai bune, în mod independent şi imparțial. "
Pentru a asigura independența judecătorilor Curții Constituționale, aceştia beneficiază de imunitate: un judecător constituţional poate fi urmărit penal doar cu acordul Senatului și poate fi reținut numai în cazul în care a fost prins în flagrant delict. În cazul în care Senatul nu îşi dă acordul prin vot pentru urmărirea penală a judecătorului respectiv, urmărirea penală va înceta.

CIPRU
Curtea Constituţională Supremă şi Înalta Curte s-au înfiinţat în baza prevederilor Constituţiei. În urma conflictelor dintre comunităţi, cele două instanţe au fost comasate într-una singură, actuala Curte Supremă a Ciprului
, care exercită toate atribuţiile şi competenţele ambelor Curţi, în conformitate cu Legea privind administrarea justiţiei din 1964 (cap. Alte dispoziţii). 
Parlamentul nu joacă vreun rol în numirea judecătorilor la Curtea Supremă. Membrii Curţii Supreme sunt numiţi de Preşedintele Republicii. Judecătorii Curţii se pot retrage pe motive de incapacitate psihică sau fizică ori în cazul unei infirmităţi care nu le-ar mai permite să-şi îndeplinească atribuţiile, fie permanent, fie pe o durată care i-ar împiedica să-şi continue activitatea. Judecătorii Curţii pot fi destituiţi din funcţie şi pe motiv de conduită necorespunzătoare. 
Consiliul Suprem Judiciar, compus din membrii Curţii Supreme, are competenţe exclusive în toate problemele privind pensionarea, revocarea sau încetarea în orice alt mod a mandatului de preşedinte sau membru al Curţii.
DANEMARCA

Judecătorii sunt numiţi oficial de către Regină, prin intermediul Ministerului Justiţiei, însă ministrul acţionează la recomandarea Consiliului însărcinat cu numirea judecătorilor (Dommerudnævelsesrådet)
. Consiliul este competent pentru toate numirile în sistemul judiciar, cu excepţia preşedintelui Curţii Supreme, care este ales de către şi dintre judecătorii Curţii Supreme. Consiliul este alcătuit din trei judecători, un avocat şi doi membri reprezentând societatea civilă.
 După analizarea cererilor de numire, Consiliul prezintă o recomandare motivată ministrului, care o respectă întotdeauna. 
Odată numit, un judecător se bucură de independenţă conform dispoziţiilor Constituţiei şi, prin urmare, acesta se supune numai legii şi poate fi demis doar prin hotărârea Curţii Speciale (Den Særlige Klageret). Curtea Specială se compune dintr-un judecător al Curţii Supreme (preşedinte), un judecător al Înaltei Curţi, un judecător al Tribunalului, un avocat şi un jurist (de regulă, profesor de drept). În consecinţă, Ministerul Justiţiei nu poate revoca un judecător numit.
ESTONIA

Judecătorii Curţii Supreme sunt numiţi în funcţie de Parlament (Riigikogu), la propunerea preşedintelui Curţii Supreme. Candidatura pentru Preşedinte al Curţii Supreme este mai întâi avizată de Curtea Supremă în secţii unite şi de Consiliul de Administrare a Instanţelor Judiciare (art. 55 (4) din Legea de organizare judiciară
). În baza art. 65 (7) din Constituţie, Preşedintele Curţii Supreme este numit de Parlament, la propunerea Preşedintelui Republicii. 
Potrivit art. 29 (1) din Legea de organizare judiciară (denumită în continuare CA= Courts’ Act), în cadrul Curţii Supreme funcţionează Secţia de Control Constituţional
, compusă din nouă judecători ai Curţii Supreme (de la Secţia Civilă, Secţia de Contencios Administrativ şi Secţia Penală). 
 Conform alin.(2) al aceluiaşi articol, preşedintele Curţii Supreme prezidează Secţia de Control Constituţional, ceilalţi membrii fiind desemnaţi de Curtea Supremă în secţii unite. Conform art.29 (3) din CA, prin regulamentul intern al Curţii Supreme se stabilesc durata mandatului membrilor Secţiei de Control Constituţional şi procedura de înlocuire. 
Conform art. 29 din regulament, secţiile unite ale Curţii Supreme desemnează anual pentru Secţia de Control Constituţional, la propunerea preşedintelui Curţii Supreme, doi membri de la Secţiile de Contencios Administrativ, Civilă şi Penală a Curţii Supreme, ceea ce asigură ca secţiile să fie egal reprezentate în componenţa Secţiei de Control Constituţional, şi îi eliberează pe cei doi membri care au împlinit vechimea cea mai mare în cadrul Secţiei. Regulamentul intern al Curţii Supreme se aprobă de secţiile unite
.

FINLANDA

Întrucât conceptul de Curte Constituţională nu există în Constituţie, cu toate că legea constituţională are întâietate în faţa legilor organice şi ordinare, Parlamentul Finlandez este autoritatea principală deinterpretare a Constituţiei. Acţiunile acestei instituţii nu pot fi atacate retroactiv pe motiv de neconstituţionalitate. După declararea independenței, Constituția din 1918 a Finlandei a consacrat principiul separaţiei puterilor în stat. Curtea Supremă de Justiție a fost înființată ca o instanță independentă
. 
Astfel, Curtea Supremă de Justiție a devenit instanța ce mai înaltă în grad pentru cauzele penale și civile din Finlanda.

Statutul constituțional al Curții Supreme nu s-a schimbat din 1918. 
Președintele și ceilalți membri (judecători) a Curții Supreme de Justiție sunt numiți de către Președintele Republicii.

Judecătorii Curții Supreme au experiență anterioară, fie din exercitarea profesiei de avocat, dar și din procesul de elaborare a legislației, poziții academice și juriști.

Conform legii, Curtea Supremă de Justiție trebuie să aibă un președinte și cel puțin 15 membri. În prezent, Curtea este formată din 18 membri.
.
FRANŢA

În conformitate cu art. 56 din Constituţie, cei nouă membri ai Consiliului Constituţional sunt numiţi pentru o perioadă de nouă ani, Consiliul înnoindu-se cu câte trei membri la fiecare trei ani: un membru este desemnat de Preşedintele Republicii, un altul de către preşedintele Adunării Naţionale şi un al treilea de către preşedintele Senatului
. 
Mai înainte de intrarea în vigoare a Legii constituţionale nr. 2008-724 din 23 iulie 2008 pentru modernizarea instituţiilor celei de-a cincea Republici, nu erau prevăzute condiţii speciale pentru numirea în calitate de membru al Consiliului. 
După intrarea în vigoare a articolului 27 din Legea constituţională din 23 iulie 2008, ceea ce s-a realizat odată cu intrarea în vigoare a Legii nr. 2010-838 din 23 iulie 2010 privind aplicarea celui de-al cincilea alineat al Articolului 13 din Constituţie, propunerile de nominalizare avansate de cei trei preşedinţi sunt supuse avizului comisiilor responsabile cu legile constituţionale, din cadrul Adunării Naţionale şi Senatului (articolul 3). 
Propunerea de numire din partea Preşedintelui Republicii se supune avizului ambelor comisii permanente, propunerea din partea preşedintelui Adunării Naţionale primeşte avizul unei singure comisii, a Adunării, iar cea făcută de preşedintele Senatului urmează aceeaşi regulă (avizul unei singure comisii, a Senatului). 
Preşedintele Republicii nu poate proceda la efectuarea numirii în cazul când voturile negative din fiecare comisie reprezintă cel puţin trei cincimi din totalul voturilor exprimate în ambele comisii. Preşedinţii adunărilor parlamentare nu pot face numirea în cazul când voturile negative ale comisiei de resort din cadrul respectivei Camere însumează puţin trei cincimi din voturile exprimate.
 În cazul unui vot negativ, preşedintele trebuie să facă o nouă propunere de numire. Autoritatea competentă pentru desemnare nu poate proceda la revocarea pe membrilor pe care i-a numit.
GERMANIA

Dispoziţiile privind organizarea şi funcţionarea Curţii Constituţionale Federale, alegerea şi statutul judecătorilor se regăsesc în Legea Curţii Constituţionale Federale (Bundesverfassungsgerichtsgesetz – BVerfGG). Ele întregesc cadrul constituţional referitor la Curtea Constituţională Federală, reluând totodată şi anumite dispoziţii relevante din Legea fundamentală.
Curtea Constituţională Federală se compune din două Camere (§ 2.1 din BVerfGG), fiecare alcătuită din opt judecători (§ 2.2 din BVerfGG). Jumătate dintre judecătorii unei Camere sunt aleşi de Bundestag, iar cealaltă jumătate – de Bundesrat – adică de către adunarea de reprezentare populară şi de către reprezentanţii Landurilor – (Articolul 94.1 propoziţia 2 din Legea fundamentală; § 5.1 propoziţia 1 din BVerfGG). Judecătorii ce sunt numiţi din partea Bundesrat-ului sunt aleşi direct de acesta (§ 7 din BVerfGG), în vreme ce judecătorii numiţi de Bundestag sunt aleşi indirect, de către un comitet elector compus din 12 membri, la rândul lor aleşi în baza regulilor de reprezentare proporţională (§ 6.1 şi § 6.2 propoziţia 1 din BVerfGG). Pentru alegerea în comitetul elector şi în Bundesrat este necesară o majoritate de două treimi (§ 6.5 şi § 7 din BVerfGG). Astfel, niciuna din forţele politice reprezentate în Bundestag nu are perspectiva de a-şi impune candidaţii „proprii”, fiecare grup parlamentar trebuind să-şi mobilizeze o largă susţinere
.
Acest fapt este de natură să asigure că doar acele persoane să poată fie alese, ale căror opinii se consideră că trec dincolo de o anumită cantonare politică şi despre care se poate presupune că nu se vor lăsa călăuzite de vederi radicale sau de o loialitate necondiţionată faţă de vreo ideologie politică, ci numai faţă de drept, faţă de lege, definitorie fiind atitudinea lor nepărtinitoare. 
Dacă în decurs de trei luni de la expirarea mandatului sau de la retragerea anticipată a unui judecător nu i-a fost ales succesorul, potrivit regulilor stabilite, Curţii Constituţionale Federale i se solicită să propună candidaţi (§ 7a.1 din BVerfGG). 
În acest caz, Plenul Curţii Constituţional Federale – adică toţi judecătorii – înaintează o listă cu câte trei candidaţi pentru fiecare post de judecător ce urmează a fi ocupat (§ 7.2 din BVerfGG). Alegerea revine tot în seama organelor mai sus amintite, însă ele pot decide să aleagă şi o altă persoană decât cea propusă de Curte (§ 7.4 din BVerfGG). 
Judecătorii nu pot fi membri ai Bundestag-ului, ai Bundesrat-ului sau ai Guvernului Federal, şi nici ai organelor corespondente la nivel de Land; dacă cel ales ca judecător ocupă o asemenea funcţie, ea încetează la data numirii ca judecător (§ 3.3 din BVerfGG). Orice altă activitate profesională, exceptând cea de cadru didactic în învăţământul juridic superior într-o instituţie germană, este incompatibilă cu funcţia de judecător la Curtea Constituţională Federală (§ 3.4 propoziţia 1 din BVerfGG). 
Judecătorilor nu le este interzis să facă parte din partide politice. Calitatea de membru al unui partid nu-l împiedică pe respectivul judecător să participe într-un dosar unde este posibil să aibă interes, din perspectiva apartenenţei sale de partid (§ 18.2 din BVerfGG). Unii dintre judecătorii Curţii Constituţionale Federale sunt membri de partid, alţii nu. Cutuma este însă ca judecătorii care fac parte dintr-un partid să-şi suspende calitatea de membru pe durata îndeplinirii mandatului. 
În practică, există deja o tradiţie, chiar dacă informală, ca reprezentanţii celor două mari partide – Uniunea Creştin-Democrată (CDU) şi Partidul Social Democrat din Germania (SPD) – să nominalizeze fiecare jumătate dintre candidaţi, iar acolo unde unul din cele două partide se află într-o coaliţie de guvernare cu unul dintre partidele mici, să îi acorde acestuia dreptul de a face propuneri pentru un post. Neajunsul acestei tradiţii a numirilor este faptul că partidele mici nu sunt – în orice caz, nu sunt toate – reprezentate pe potriva însemnătăţii lor din punct de vedere politic. Într-un sens acest lucru s-a dovedit totuşi extrem de avantajos: întrucât a promovat şi a consolidat continuitatea şi forţa integratoare a jurisprudenţei Curţii Constituţionale Federale. 
Ca urmare a practicii de ocupare paritară a posturilor de judecător, dar şi a faptului că pentru declararea neconstituţionalitatăţii unei măsuri (de ordin legislativ sau de altă natură) este necesară o majoritate – adică cinci din opt voturi – din partea judecătorilor unei camere, la Curtea Constituţională Federală nu se ajunge la situaţia ca un anumit grup de judecători afiliaţi unui partid politic sau vreunei orientări politice, indiferent care ar fi (“stânga” sau “dreapta”, “conservator” sau “liberal”, “democrat” sau “republican” etc.), ori măcar mai apropiaţi de una dintre direcţii decât de cealaltă, să formeze automat majoritatea şi să poată domina jurisprudenţa Curţii până când raporturile de forţe se răstoarnă ca rezultat al unei noi alegeri. Prin urmare, întotdeauna este necesar, inclusiv în problemele de constituţionalitate unde evaluările politice joacă un rol deosebit de important, ca votul să fie obţinut pe baza argumentelor utilizate şi a strădaniilor de a realiza un consens. Este ceea ce favorizează o cultură a dialogului în cadrul Curţii Constituţionale Federale, precum şi un stil caracteristic, de găsire a unei soluţii echilibrate în baza tuturor aspectelor puse în joc – în care rezidă, de altfel, puterea de conciliere şi acceptanţa de care se bucură deciziile sale. 
Sistemul de partide din Germania cunoaşte în prezent o serie de permutări semnificative în raport cu tradiţia nominalizărilor: în vreme ce numărul adepţilor celor două partide “mari” a scăzut considerabil, dimpotrivă, a sporit considerabil numărul adepţilor partidelor altădată “mici”. Acest fapt nu va rămâne fără consecinţe în privinţa alegerii judecătorilor Curţii Constituţionale Federale. Partidele care au înregistrat o importantă creştere a numărului de susţinători-votanţi reclamă acum posibilitatea unei influenţe mai accentuate în ceea ce priveşte componenţa Curţii. De pe urma acestor evoluţii nu ar trebui să sufere totuşi tradiţia eforturilor de a întruni o componenţă care să asigure că nicio orientare ideologică nu ar putea dispune a priori de o majoritate, dacă ea nu este rezultanta discuţiilor şi a muncii de convingere. 
Mandatul de judecător are o durată de 12 ani, fără a depăşi însă vârsta-limită de pensionare (§ 4.1 din BVerfGG), anume la finalul lunii în care judecătorul împlineşte 68 de ani (§ 4.3 din BVerfGG). Realegerea – fie ea imediat consecutivă sau ulterioară – nu este permisă (§ 4.2 din BVerfGG). Judecătorii îşi continuă exercitarea atribuţiilor până la numirea unui succesor (§ 4.4 din BVerfGG). 
Legea fundamentală garantează independenţa judiciară a tuturor judecătorilor, prin urmare şi a celor de la Curtea Constituţională Federală (Articolul 97.1 din Legea fundamentală); între altele, aceasta implică faptul că judecătorii nu pot fi îndepărtaţi din funcţie după bunul plac al politicienilor.

Judecătorii numiţi definitiv într-un post cu normă întreagă nu pot fi revocaţi, suspendaţi din funcţie cu titlu permanent sau temporar, transferaţi sau puşi în retragere mai înainte de încheierea mandatului, decât în temeiul unei hotărâri judecătoreşti, iar aceasta doar pentru motivele şi în modalităţile prevăzute de lege (Articolul 97.2 alin. 1 din Legea fundamentală). 
În cazul judecătorilor de la instanţele federale, Legea fundamentală prevede că atunci când un judecător federal, în exercitarea atribuţiilor sale ori în afara acestora, încalcă principiile Legii fundamentale sau ordinea constituţională a unui Land, Curtea Constituţională Federală poate dispune trecerea într-o altă funcţie sau retragerea acestuia, la cererea Bundestag-ului şi cu votul a două treimi din numărul membrilor săi. În cazul săvârşirii unei fapte cu intenţie, judecătorul poate fi revocat (Art. 98.2 alin.1 şi 2 din Legea fundamentală). Dispoziţiile sunt interpretate în sensul că nu li se aplică şi judecătorilor Curţii Constituţionale Federale (cf. Thoma, Rechtsgutachten betreffend die Stellung des Bundesverfassungsgerichts, Jahrbuch des öffentlichen Rechts, 6 (1957), p. 109 -170). 

Art. 105 din BVerfGG conţine o reglementare specială referitoare la judecătorii săi. Astfel, Curtea Constituţională Federală îl poate autoriza pe Preşedintele Federal să dispună retragerea unui judecător pe motiv de incapacitate permanentă de exercitare a atribuţiilor (art.105.1 alin. 1 din BVerfGG), sau revocarea acestuia în cazul condamnării definitive pentru o faptă nedemnă sau la o pedeapsă cu închisoarea mai mare de 6 luni ori în cazul săvărşirii unei grave abateri disciplinare, care exclude posibilitatea menţinerii sale în funcţie (art.105.1 alin. 2 din BVerfGG). 
Singur plenul Tribunalului Constituţional Federal, alcătuit din toţi cei 16 judecători, este competent să hotărască asupra iniţierii procedurii (art. 105.2 din BVerfGG), cu votul majorităţii a două treimi (§ 105.4 din BVerfGG). În cazul revocării pe motiv de condamnare penală sau de gravă abatere disciplinară, judecătorul îşi pierde toate drepturile aferente statutului său (art. 105.6 din BVerfGG). 
Aceste dispoziţii constituie o garanţie solidă şi efectivă împotriva „suspendării” abuzive a judecătorilor Curţii Constituţionale Federale. Este exclusă orice posibilitate de revocare în contra voinţei Curţii însăşi, dat fiind că numai ea are drept de iniţiere a procedurii de retragere ori de destituire a unui judecător din funcţie. Judecătorii pot cere însă eliberarea lor din funcţie în orice moment doresc (art. 12 din BVerfGG).
IRLANDA

Curtea Supremă a Irlandei este tribunalul de ultimă instanţă în orice problemă de constituţionalitate. Ea judecă recursurile împotriva hotărârilor Înaltei Curţi care, în temeiul articolului 34.3.2 din Constituţie, se pronunţă în primă instanţă dacă o lege este sau nu în acord cu prevederile Constituţiei. De asemenea, Curtea Supremă judecă şi recursurile în materie civilă
.
Oireachtas (parlamentul naţional) nu joacă un rol direct în numirea judecătorilor la Curtea Supremă. Potrivit Constituţiei, Guvernul are atribuţii în numirea judecătorilor. După selecţionarea candidaturilor, Guvernul îl înştiinţează pe Preşedintele Irlandei cu privire la nominalizare, urmând ca Preşedintele să procedeze la numire. 
Irlanda nu are un sistem bazat pe „judecători de carieră”. Judecătorii sunt numiţi dintre juriştii cu îndelungată experienţă şi cu înaltă ţinută morală. Odată numit într-un post de judecător, acesta rămâne de obicei în aceeaşi instanţă pe toată cariera. Desigur, judecătorii pot fi desemnaţi ca preşedinte de instanţă, eventual pot fi numiţi la o instanţă superioară, însă acest lucru nu e valabil decât pentru o mică parte din numărul judecătorilor. 
Sub aspect procedural, numirile diferă după cum persoana care urmează să fie numită în funcţie are sau nu statut de judecător. (de regulă, cei numiţi la o instanţă ordinară nu au încă statut de judecător). 
Persoana care nu este încă judecător se poate adresa Consiliului Consultativ pentru Numiri în Justiţie (JAAB), solicitând să fie recomandat pentru numire. JAAB este un consiliu independent prezidat de preşedintele Curţii Supreme. Din el fac parte preşedinţii celor trei instanţe reprezentând gradele de jurisdicţie (la nivel de District, Circuit şi Înalta Curte). Majoritatea membrilor consiliului sunt judecători, dar mai există şi doi reprezentanţi ai barourilor, precum şi doi membri nejurişti. Rolul consiliului este pur consultativ. JAAB analizează cererile depuse de solicitanţi şi întocmeşte lista persoanelor considerate apte pentru numire, listă pe care o transmite  Guvernului.
 În general, Guvernul se limitează să facă nominalizarea persoanelor (în cazul celor care nu au statut de judecător) aprobate de Consiliu. 
Prin excepţie, legea îi permite Guvernului să numească o persoană care nu a depus cerere şi nu a primit recomandare din partea JAAB. În acest caz, va publica în Iris Oifigiúil (Monitorul Oficial) un anunţ în care se precizează că numirea s-a făcut în afara procedurilor JAAB. 
Numirea unui judecător într-o altă funcţie judiciară (de exemplu, a unui judecător de la Înalta Curte, într-un post la Curtea Supremă) nu implică JAAB, fiind o chestiune ce ţine exclusiv de Guvern. 
Guvernul răspunde pentru deciziile sale în faţa Parlamentului, în consecinţă membrii Parlamentului pot critica sau contesta deciziile luate în această privinţă.

ITALIA

Art. 135 din Constituţie stabileşte structura şi componenţa Curţii Constituţionale. Conform acestui articol, Curtea este alcătuită din cincisprezece judecători, dintre care cinci sunt aleşi de Parlament, cinci de către cele mai înalte instanţe, iar cinci sunt numiţi de Preşedintele Republicii
. Aceasta componenţă asigură prezenţa în cadrul Curţii a unei game de percepţii instituţionale diferite, corespunzătoare fiecărei entităţi dintre cele însărcinate cu selecţia judecătorilor. Judecătorii Curţii Constituţionale pot fi numiţi din rândul judecătorilor de la instanţele superioare (inclusiv dintre cei pensionaţi), dintre profesorii universitari de drept şi avocaţii cu cel puţin douăzeci de ani de experienţă juridică. 
Cei desemnaţi din partea puterii judecătoreşti sunt numiţi de Curtea de Casaţie (căreia îi revine alegerea a trei din cei cinci), de Consiliul de Stat şi de Curtea de Conturi (acestea putând numi câte un judecător) şi, de regulă, provin ei înşişi din sistemul judiciar. O caracteristică relevantă a celor numiţi de Preşedinte constă în încercarea de a asigura un echilibru în componenţa Curţii, atât în termeni de ideologie lato sensu, cât şi din punctul de vedere al calificării profesionale. Rolul Guvernului se limitează la contrasemnarea decretelor prezidenţiale de numire a judecătorilor; în mod tradiţional, actul de contrasemnare este pur formal, întrucât alegerea candidaţilor îi aparţine în totalitate Preşedintelui. 
Cei desemnaţi de Parlament sunt numiţi în şedinţa comună a celor două Camere şi provin de obicei (dar nu ca regulă generală) din rândul profesorilor şi avocaţilor care în trecut au fost angajaţi ei înşişi în viaţa politică (chiar în calitate de parlamentari). Cu toate acestea, este importat de subliniat că aceştia nu reprezintă forţele politice care i-au numit sau Parlamentul în sine, ci sunt complet independenţi. Pentru alegerea lor sunt prevăzute mai multe tururi de vot, în primele trei fiind necesară o majoritate de două treimi din numărul total de membri ai Parlamentului, după care o majoritate de trei cincimi (din acelaşi număr total); un asemenea prag ridicat asigură faptul că cel desemnat nu va fi ales exclusiv prin votul forţelor aflate la guvernare. Cum este de presupus, o procedură atât de complexă pentru numirea ca judecător se poate prelungi în timp; de aceea, pe perioada cât se aşteaptă ocuparea postului vacant, Curtea este în măsură să continue să-şi îndeplinească funcţiile, cu condiţia ca minimum unsprezece judecători să fie prezenţi. 
Judecătorii Curţii Constituţionale sunt aleşi pentru un mandat de nouă ani, la încheierea căruia le este decernat titlul de „judecător emerit” şi care le acordă anumite beneficii pe toată durata vieţii. Mandatul nu poate fi reînnoit sau prelungit în niciun fel. Singură Curtea îi poate revoca sau suspenda din funcţie pe membrii săi; autorităţile care fac numirea, inclusiv Parlamentul, nu deţin o astfel de prerogativă, nici chiar în privinţa celor pe care i-au desemnat. 
Art. 3 din Legea constituţională nr. 1 din 1948 stabileşte că „Judecătorii Curţii Constituţionale nu pot fi revocaţi sau suspendaţi din funcţie decât prin decizia Curţii însăşi, aceasta pe motive de incapacitate fizică sau civilă ori pentru grave deficienţe în îndeplinirea atribuţiilor.” Astfel, „judecătorii Curţii Constituţionale pot fi revocaţi sau suspendaţi doar în baza unei decizii a Curţii, adoptată cu o majoritate de două treimi din numărul judecătorilor care participă la şedinţa convocată în acest sens” (Articolul 7, Legea Constituţională nr. 1 din 1953). Până în prezent nu au existat cazuri care să necesite revocarea sau suspendarea judecătorilor Curţii Constituţionale.

LETONIA

Ideea privind necesitatea unei instituţii care să protejeze Constituţia a fost exprimată mai întâi de către deputatul Paul Simanis în 1930, în articolul 8 ani de la elaborarea Constituţiei Letoniei
. Pe 8 mai 1934, deputatul Hermanis Stegmanis a venit cu propunerea introducerii art. 861 privind introducerea unei instanţe de stat specializate. Această propunere nu a întrunit însă majoritatea voturilor.

La institutirea statului independent şi democratic Letonia, problema înfiinţării Curţii Constituţionale a devenit o necesitate, fapt menţionat în Declaraţia din 4 mai 1990 privind constitutuirea şi independenţa Republicii Letonia, adoptată de către Consiliul Suprem. Totuşi, Legea privind puterea judecătorească adoptată pe 15 decembrie 1992 a prevăzut înfiinţarea unui Departament pentru Controlul de Constituţionalitate ca organ în cadrul Curţii Supreme a Republicii Letonia, nu crearea unei instituţii specializate, ceea ce nu s-a realizat.

În 1993, după ce a cincea legislatură şi-a început activitatea, Guvernul a început elaborarea proiectului legislativ privind Curtea Constituţională, iar în primăvara anului 1994 l-a înaintat către Saeima. În iunie 1994, Saeima a adoptat amendamente la Legea privind puterea judecătorească, prevăzând înfiinţarea unei Curţi Constituţionale ale cărei atribuţii vor fi reglementate printr-o lege privind Curtea Constituţională. Pe data de 5 iunie 1994, legea respectivă împreună cu anumite amendamente la art. 85 din Constituţia Republicii Letonia a fost adoptată. Conform acesteia, Curtea Constituţională este o instituţie independentă a puterii judecătoreşti, care, conform jurisdicţiei stabilite prin Constituţia Republicii Letonia şi Legea privind Curtea Constituţională, judecă procesele privind conformitatea legilor şi a celorlalte norme juridice cu Constituţia, precum şi alte cauze aflate în competenţa sa.

Curtea Constituţională a fost înfiinţată pe 9 decembrie 1996, când patru dintre judecătorii desemnaţi, care nu mai activaseră înainte ca judecători, au depus jurământul
. 

Curtea Constituţională este un organ constituţional care face parte din puterea judecătorească
.

În ceea ce priveşte rolul său, Curtea Constituţională îşi poate exercita atribuţia de control al constituţionalităţii, cu alte cuvinte îşi poate îndeplini funcţia de garant al respectării Constituţiei şi de protecţie a drepturilor omului doar dacă este cu adevărat independentă faţă de celelalte puteri şi instituţii ale statului, a căror activitate o controlează. O astfel de independenţă a Curţii Constituţionale este asigurată prin respectarea principiului separaţiei puterilor. Curtea Constituţională cooperează cu alte instituţii în conformitate cu dispoziţiile procedurale care decurg din principiul separaţiei puterilor în stat. Actele normative nu stabilesc mecanisme speciale de colaborare. 
Preşedintele Curţii Constituţionale este membru al Consiliului Judiciar (Tieslietu padome) – organ colegial care participă la stabilirea strategiei sistemului judiciar, precum şi la îmbunătăţirea funcţionării acestuia.
Curtea Constituţională soluţionează şi conflicte juridice de natură constituţională dintre autorităţile publice. Având în vedere atribuţiile Curţii Constituţionale, astfel de probleme pot fi însă tranşate pe calea unui litigiu doar acolo unde norma sau actul ce se contestă vizează (sau afectează) raporturile dintre instituţii sau organe ale statului. 
Legea Curţii Constituţionale nu stabileşte în mod expres o competenţă a Curţii Constituţionale în soluţionarea conflictelor organice. Cu toate acestea, după cum s-a şi întâmplat, Curţii Constituţionale îi poate fi încredinţată judecarea unor astfel de cauze, când sunt legate de raporturile dintre instituţii şi organe ale statului. 

Jurisdicţia Curţii Constituţionale diferă de cea a altor instanţe. Rolul special al Curţii poate fi evidenţiat mai ales în cazul litigiilor organice şi al celor în care conflictele dintre legislativ, executiv şi puterea judecătorească sunt cercetate cu prilejul verificării constituţionalităţii unei norme contestate. În soluţionarea acestor conflicte, Curtea Constituţională nu poate acţiona doar ca o componentă a puterii judecătoreşti. Ea are datoria să acţioneze în calitate de garant suprem al constituţionalităţii, ca şi instituţie având ultimul cuvânt în interpretarea Constituţiei şi în asigurarea supremaţiei acesteia.
În cadrul procedurii de desemnare a membrilor Curţii Constituţionale, Parlamentul (Saeima) îi validează pe judecătorii constituţionali
. 
Trei dintre judecătorii Curţii Constituţionale sunt confirmaţi în baza unei propuneri formulate de cel puţin zece membri ai Parlamentului, alţi doi - în baza propunerii Cabinetului de Miniştri, iar ceilalţi doi - în baza propunerii adoptate în şedinţa de plen a Curţii Supreme. Curtea Supremă, reunită în plen, selectează candidaţii pentru funcţia de judecător al Curţii Constituţionale din rândul judecătorilor din Republica Letonia
.

LITUANIA

Autonomia financiară a Curţii Constituţionale derivă din principiul independenţei instanţelor judecătoreşti, consacrat de Constituţie. Articolul 51 din Legea Curţii Constituţionale dispune că libertatea şi independenţa Curţii Constituţionale faţă de alte instituţii va fi asigurată, printre altele, prin garanţii financiare şi tehnico-materiale garantate de lege; Curtea Constituţională va fi finanţată de la bugetul de stat asigurându-i-se posibilitatea de a-şi îndeplini independent şi în mod corespunzător funcţiile de veghe constituţională. De asemenea, potrivit Legii cu privire la Curtea Constituţională, estimarea cheltuielilor proprii (proiectul de buget) se aprobă de către Curtea Constituţională însăşi, care dispune în mod independent de fondurile alocate. Este interzisă restrângerea condiţiilor financiare pentru desfăşurarea activităţilor Curţii Constituţionale prevăzute de lege
.
Competenţa Curţii Constituţionale
 este stabilită de articolele 102 şi 105 din Constituţie. Curtea Constituţională verifică dacă legile şi alte acte adoptate de Seimas sunt sau nu conforme cu Constituţia şi de asemenea, dacă actele Preşedintelui Republicii şi ale Guvernului sunt sau nu conforme cu Constituţia şi legile
.

Pe baza prevederilor consacrate de Constituţie şi în doctrina oficială a Curţii Constituţionale, în exercitarea controlului de constituţionalitate Curtea Constituţională verifică următoarele:

1) conformitatea legilor (prevederi ale acestora) cu Constituţia; 

2) conformitatea legilor (prevederi ale acestora) cu Constituţia şi / sau legi constituţionale; 

3) conformitatea actelor juridice de rang inferior legii ((a) acte juridice (prevederi ale acestora) adoptate de Seimas; (b) acte (prevederi ale acestora) ale Preşedintelui Republicii; (c) acte (prevederi ale acestora) adoptate de Guvern) cu Constituţia, legile constituţionale, şi legile.
De asemenea, Curtea Constituţională, asigurând supremaţia Constituţiei în cadrul sistemului juridic, îndeplineşte şi un rol aparte, de veghe, care să asigure funcţionarea corespunzătoare a puterilor statului. Problemele legate de atribuţiile autorităţilor publice, departajarea competenţelor între Guvern şi Seimas, între Seimas şi Preşedintele Republicii raporturile între acestea, revin adeseori în atenţia Curţii Constituţionale în cursul examinării cererilor cu care este sesizată. 

Deşi prevederile Constituţiei referitoare la competenţa Curţii Constituţionale nu consacră în mod expres puteri ale Curţii Constituţionale de a soluţiona litigii referitoare la competenţa autorităţilor de stat, Curtea Constituţională a trebuit nu o singură dată să examineze problemele complexe ale raporturilor între autorităţile de stat, cu ocazia exercitării competenţei sale de bază – controlul de constituţionalitate (legalitate) asupra actelor juridice
.
Procedura de numire a judecătorilor Curţii Constituţionale este stabilită expressis verbis de articolul 103 din Constituţie şi detaliată prin dispoziţiile art. 4 din Legea privind Curtea Constituţională. Curtea Constituţională se compune din 9 judecători, fiecare numit pentru un unic mandat de nouă ani. În jurisprudenţa sa, Curtea Constituţională a arătat că, potrivit Constituţiei, pentru numirea judecătorilor Curţii Constituţionale au competenţe numai subiectele indicate expressis verbis de Constituţie: 1) autorităţile statului care propun Parlamentului (Seimas) candidaturile pentru funcţia de judecător la Curtea Constituţională, 2) Seimas, care hotărăşte în privinţa numirii ca judecător la Curtea Constituţională (decizia Curţii Constituţionale din 2 iunie 2005).

Conform Constituţiei, Curtea Constituţională este alcătuită din membrii desemnaţi la iniţiativa reprezentanţilor tuturor celor trei puteri ale statului. Propunerile de candidaturi pentru funcţia de judecător al Curţii Constituţionale se fac de către Preşedintele Republicii (reprezentând executivul), preşedintele Seimas (reprezentând legislativul) şi preşedintele Curţii Supreme (reprezentând autoritatea judiciară). Judecătorii Curţii Constituţionale sunt numiţi de Seimas, prin hotărâre, iar preşedintele Curţii Constituţionale este desemnat de Seimas din rândul judecătorilor, la propunerea Preşedintelui Republicii. 

Înainte de intrarea în exerciţiul mandatului, judecătorii numiţi ai Curţii Constituţionale depun jurământ în şedinţa Seimas. Jurământul depus de judecătorii Curţii Constituţionale este primit de preşedintele Seimas. Participarea preşedintelui Seimas la această şedinţă solemnă nu este un simplu act simbolic: momentul depunerii jurământului şi al primirii acestuia de către preşedintele Seimas se consideră că este momentul din care începe exerciţiul mandatului de judecător la Curtea Constituţională; până la depunerea jurământului, judecătorul nu-şi poate exercita această calitate
.
LUXEMBURG

Competenţa Curţii Constituţionale este limitată prin articolul 95, paragraful (1) din Constituţie, care prevede: "Curtea Constituţională statuează, prin hotărâri, asupra conformităţii legilor cu Constituţia" şi prin articolul 2 al Legii din 27 iulie 1997 privind organizarea Curţii Constituţionale, potrivit căruia „Curtea Constituţională decide, în modalităţile stabilite de prezenta lege, asupra conformităţii legilor cu Constituţia, cu excepţia celor referitoare la aprobarea tratatelor”. Ea nu are o competenţă specială de a decide asupra unor conflicte juridice de natură organică, apărute între autorităţile publice
.
Parlamentul nu intervine în procedura de numire a judecătorilor. 

Curtea Constituţională este formată din nouă membri. Marele Duce numeşte preşedintele, vice-preşedintele şi pe cei şapte consilieri. Preşedintele Curţii Superioare de Justiţie, preşedintele Tribunalului Administrativ şi cei doi consilieri de la Curtea de Casaţie sunt membri de drept ai Curţii Constituţionale. Ceilalţi cinci membri ai Curţii Constituţionale sunt numiţi de Marele Duce cu avizul comun al Curţii Superioare de Justiţie şi al Tribunalului Administrativ
.
MALTA

Curtea Constituţională, în primă instanţă de jurisdicţie civilă, are competenţa de a examina constituţionalitatea întregii legislaţii – atât principale cât şi secundare
.

Conform art. 95 (2), Curtea Constituţională este competentă să se pronunţe asupra: 

i. Oricărei sesizări pentru stabilirea următoarelor aspecte: 

- dacă o persoană a fost aleasă în mod valabil ca membru al Camerei Reprezentanţilor; 

- dacă un membru al Camerei a vacantat locul sau dacă, în situaţia în care există circumstanţe care ar putea conduce la descalificarea sa din cursa electorală, acestuia i se cere să vacanteze locul; 

- dacă o persoană a fost aleasă în mod valid în funcţia de Preşedinte al Camerei sau dacă, după alegerea sa, a vacantat locul. 

ii. Oricărei sesizări privind procedura de vot sau procesul electoral;

iii. Recursurilor de la Tribunalul Civil de primă instanţă împotriva hotărârilor referitoare la exercitarea drepturilor individuale şi libertăţilor fundamentale; 

iv. Recursurilor împotriva hotărârilor oricăror instanţe ordinare din Malta cu privire la interpretarea Constituţiei; 

v. Recursurilor împotriva hotărârilor oricăror instanţe ordinare din Malta cu privire la validitatea legilor, altele decât cele care intră sub incidenţa punctului iii de mai sus; 

vi. Oricăror probleme soluţionate de o instanţă ordinară din Malta împreună cu oricare dintre aspectele menţionate mai sus asupra cărora s-a introdus recurs la Curtea Constituţională.
Conform art. 96 din Constituţia Maltei, Preşedintele Maltei numeşte toţi membrii puterii judiciare, la propunerea Primului Ministru. 

Potrivit art. 11 (1) din Codul de organizare şi de procedură civilă, Preşedintele Maltei numeşte pe fiecare dintre judecători la instanţa, Camera sau secţia la care acesta urmează să îşi desfăşoare activitatea. 
De asemenea, Preşedintele Maltei are competenţa de a dispune transferul judecătorilor la o altă instanţă, secţie sau cameră. 

Cu toate acestea, conform art. 11 (3) din acelaşi Cod, când unul sau mai mulţi judecători sunt numiţi la aceeaşi instanţă, secţie sau cameră, preşedintele instanţei supreme are prerogativa de a stabili atribuţiile judecătorilor
.
POLONIA

Tribunalul Constituţional este un organ constituţional independent al statului
.

Relaţiile Tribunalului cu alte organe de autoritate publică sunt guvernate de principiile constituţionale ale separaţiei puterilor şi independenţei justiţiei.
Constituţia îi conferă Tribunalului competenţa de a exercita controlul conformităţii ierarhice a normelor (art. 188 alin. (1) - (3)), de a verifica constituţionalitatea scopului sau activităţilor partidelor politice (art. 188 (4)), de a judeca plângerile individuale de constituţionalitate (art. 188 alin. (5)), de a soluţiona conflictele de competenţă între organele centrale constituţionale ale statului (art. 189), precum şi de a stabili dacă există sau nu impediment(e) în exercitarea funcţiei de Preşedinte al Republicii Polonia (art. 131 alin. (1)).  
Procedura de numire a judecătorilor la Tribunalul Constituţional este reglementată de art. 194 alin. (1) din Constituţia Republicii Polonia din 2 aprilie 1997 şi prin art. 5 alin. (2) şi (4) din Legea Tribunalului Constituţional din 1 august 1997. În conformitate cu dispoziţiile de mai sus, judecătorii Tribunalului (în total, 15 judecători) sunt numiţi fiecare pentru un mandat de 9 ani. Numirea se face de către prima Cameră a Parlamentului - Seimul. Cea de-a doua Cameră - Senatul - nu participă la această procedură, ca de altfel, nici Guvernul. 

Candidaţii pentru funcţia de judecător al Tribunalului trebuie să fie propuşi de un număr de cel puţin 50 de deputaţi sau de Prezidiul Seimului (art. 5 alin. (4) din Legea Tribunalului Constituţional). După ce Comisia pentru Justiţie şi Drepturile Omului îşi dă avizul cu privire la candidaţi, judecătorii sunt aleşi de Seim cu majoritate absolută de voturi, în prezenţa a cel puţin jumătate din numărul total al deputaţilor. 

Procedura de numire a judecătorilor Tribunalului este adeseori criticată pe motiv că este un act care ţine exclusiv de resortul unui organism politic. În cadrul dezbaterii publice şi în mediul academic s-au lansat propuneri de introducere a unor mecanisme care să asigure un mai mare control din partea societăţii civile asupra procesului de alegere a judecătorilor Tribunalului. În martie 2010, un grup de deputaţi a prezentat un proiect de lege pentru modificarea Legii Tribunalului Constituţional, potrivit căruia dreptul de a desemna candidaţi pentru funcţia de judecător trebuie să revină unui Colegiu special de electori, compus din reprezentanţi ai organelor judiciare superioare, reprezentanţi ai facultăţilor de drept din cadrul universităţilor poloneze şi reprezentanţi ai Comitetului de Studii Juridice al Academiei Poloneze de Ştiinţe
.

PORTUGALIA

Constituantul portughez a înţeles să-i rezerve Tribunalului Constituţional un loc special. În plus, este un organ autonom în raport cu jurisdicţiile ordinare, fiind situat în afara sistemului judiciar; acesta dispune de un capitol propriu în Constituţie, intitulat „Despre Tribunalul Constituţional.” Cu toate că nu aparţine puterii judecătoreşti, putem afirma că, în calitate de judecător constituţional şi având în vedere atribuţiile conferite de Constituţie, el participă la „puterea jurisdicţională”, aşa cum este de regulă definită. Tribunalul Constituţional este un organ constituţional suveran, potrivit articolului 111 din Constituţie (ca, de altfel, toate instanţele judecătoreşti) şi trebuie considerat ca făcând parte din funcţia jurisdicţională statală
.

Tribunalul Constituţional
 este un organ constituţional autonom, aşa cum sunt Parlamentul, Guvernul, Preşedintele Republicii şi toate celelalte instanţe judecătoreşti (articolul 111 din Constituţia Portugaliei)
.

Autonomia de care se bucură Tribunalul Constituţional se traduce printr-o autonomie bugetară, administrativă şi regulamentară. Ea îşi are ca sorginte atât textul constituţional, cât şi textele de lege (în special legea organică, care stabileşte normele de organizare, de funcţionare şi de procedură ale Tribunalului Constituţional). 

Autonomia financiară a Tribunalului Constituţional este una din principalele condiţii ale independenţei sale faţă de alte organe ale statului, în special organele politice, a căror activitate normativă este abilitat să o controleze.
Tribunalul Constituţional exercită, la sesizare, controlul de constituţionalitate al actelor normative (articolul 277 din Constituţia Portugaliei). În principiu, doar actele normative emise de entităţi publice sunt supuse controlului de constituţionalitate. Cu toate acestea, Curtea a abandonat de multă vreme conceptul de lege în sens pur formal şi a dezvoltat o accepţiune mai amplă, concomitent formală şi funcţională, a normei. În jurisprudenţă i-a precizat domeniul de aplicare. În această nouă accepţiune, controlul asupra unui act juridic depinde de verificarea cumulativă a anumitor exigenţe. În primul rând, natura sa prescriptivă, îndeosebi prescrierea unei reguli de conduită sau de comportament; în al doilea rând, caracterul heteronom; în al treilea rând, caracterul imperativ (conţinutul său obligatoriu)
.
În temeiul articolului 222-1 din Constituţie, Tribunalul Constituţional se compune din treisprezece membri. Parlamentul (Adunarea Republicii) are dreptul să numească zece judecători, care sunt aleşi cu o majoritate de două treimi din numărul deputaţilor prezenţi, cu condiţia ca acest procentaj să fie mai mare decât majoritatea absolută a deputaţilor aflaţi efectiv în exerciţiul funcţiei. Alegerea membrilor Tribunalului Constituţional este, prin urmare, rezultatul unui consens foarte larg. În ceea ce priveşte ceilalţi trei judecători, aceştia sunt cooptaţi de către colegii lor (procedura de cooptare). Parlamentul deţine un monopol parţial în desemnarea judecătorilor constituţionali. 

Cu excepţia membrilor cooptaţi, numirile ţin exclusiv de puterea legislativă, Preşedintele şi puterea executivă nefiind îndrituiţi în acest sens.

Mai mult, nu există posibilitatea ca judecătorii constituţionali să fie revocaţi de o altă autoritate decât însăşi Curtea. 

Desemnarea preşedintelui şi a vicepreşedintelui Tribunalului Constituţional constituie o prerogativă a colegiului judecătorilor. În fapt, ei sunt aleşi de colegii lor (sistem de vot intern). Prin urmare, desemnarea acestora este rezervată în exclusivitate membrilor Tribunalului Constituţional, Parlamentul, Guvernul şi şeful statului neavând nicio posibilitate de a influenţa această alegere. 

În conformitate cu paragraful 2 al aceluiaşi articol, şase dintre judecătorii desemnaţi de Parlament sau cei cooptaţi sunt aleşi în mod obligatoriu din rândul judecătorilor de la instanţe, iar ceilalţi, dintre jurişti. Ca atare, ei trebuie să aibă pregătire juridică. Chiar dacă nu este vorba de o condiţie de numire, iar experienţa profesională a judecătorilor constituţionali diferă, se poate spune că reputaţia profesională joacă un rol important în desemnarea lor
.

SLOVACIA

Curtea Constituţională a Republicii Slovace a fost instituită prin Constituţie (Legea nr. 460/1992) ca un organ judecătoresc independent pentru a proteja constituţionalitatea. Competenţele sunt prevăzute în art. 124-140 din Constituţie, iar aspectele privind organizarea Curţii Constituţionale, procedura în faţa Curţii şi statutul judecătorilor săi sunt prevăzute în Legea nr. 38/1993, modificată
.
Potrivit art. 125 din Constituţie, Curtea Constituţională decide privind conformitatea: 

a) legilor cu Constituţia, cu legile constituţionale şi tratatele internaţionale asupra cărora Consiliul Naţional al Republicii Slovace şi-a exprimat acordul şi care au fost ratificate şi promulgate în modalitatea prevăzută de lege; 

b) reglementărilor adoptate de Guvern, respectiv reglementărilor cu caracter general obligatoriu emise de ministere şi de alte organe ale administraţiei centrale de stat, cu Constituţia, cu legile constituţionale, cu tratatele internaţionale asupra cărora Consiliul Naţional al Republicii Slovace şi-a exprimat acordul şi care au fost ratificate şi promulgate în modalitatea prevăzută de lege, ori cu legile; 

c) reglementărilor cu caracter general obligatoriu prevăzute de art. 68, cu Constituţia, cu legile constituţionale, cu tratatele internaţionale asupra cărora Consiliul Naţional al Republicii Slovace şi-a exprimat acordul şi care au fost ratificate şi promulgate în modalitatea prevăzută de lege, exceptând cazul în care o altă instanţă este competentă să decidă cu privire la acestea; 

d) reglementărilor cu caracter general obligatoriu ale organelor locale ale administraţiei de stat şi reglementărilor cu caracter general obligatoriu ale organelor administraţiei autonomiei locale prevăzute de art. 71 alin. (2), cu Constituţia, cu legile constituţionale, cu tratatele internaţionale ratificate şi promulgate în modalitatea prevăzută de lege, cu legile, cu reglementările Guvernului şi cu reglementările general obligatorii emise de ministere şi de alte organe ale administraţiei centrale de stat, exceptând cazul în care o altă instanţă este competentă să decidă cu privire la acestea
.
În conformitate cu art. 134 alin. (2) din Constituţia Republicii Slovace (în continuare denumită „Constituţia”) judecătorii Curţii Constituţionale sunt numiţi de Preşedintele Republicii Slovace pentru o perioadă de doisprezece ani, la propunerea Consiliului Naţional. Consiliul Naţional al Republicii Slovace propune un număr dublu de candidaţi pentru judecătorii ce urmează a fi numiţi de Preşedinte
.

SLOVENIA

Curtea Constituţională a Republicii Slovenia a fost înfiinţată odată cu intrarea în vigoare a Constituţiei Republicii Slovenia, la data de 23 decembrie 1991, drept gardian al constituţionalităţii, al drepturilor omului şi al libertăţilor fundamentale în sistemul separării puterilor în stat
. Potrivit art. 1 din Legea Curţii Constituţionale, ea este cel mai înalt organ al puterii judecătoreşti, scopul său fiind protecţia constituţionalităţii, a legalităţii, a drepturilor omului şi a libertăţilor fundamentale. În raport cu celelalte organe ale statului, Curtea Constituţională este un organ autonom şi independent
.
În cadrul procedurii de control al constituţionalităţii, Curtea Constituţională decide asupra constituţionalităţii (şi legalităţii) legilor, regulamentelor, actelor adoptate de comunităţile locale şi actelor cu caracter general emise în exercitarea puterii publice. Dacă, cu prilejul examinării unei plângeri individuale constituţionale (referitoare la încălcarea drepturilor omului şi libertăţilor fundamentale prin acte individuale, care emană de la un organ de stat, un organ al comunităţii locale sau alt titular al prerogativelor autorităţii publice şi prin care se dispune în legătură cu drepturile, obligaţiile sau beneficiile legale ale persoanelor fizice sau juridice), Curtea Constituţională constată că actul individual atacat se întemeiază pe un regulament sau un act cu caracter general emis în exercitarea autorităţii publice, pe care îl apreciază că ar putea fi neconstituţional sau nelegal, atunci aceasta va declanşa procedura de control al constituţionalităţii sau legalităţii actului în cauză
.

Numirea judecătorilor la Curtea Constituţională a Republicii Slovenia este reglementată de art. 163 alin. 1 din Constituţia Republicii Slovenia, condiţiile detaliate şi procedura de numire fiind stabilite de Legea Curţii Constituţionale, la art. 11-14. 

Judecătorii Curţii Constituţionale sunt aleşi de Adunarea Naţională a Republicii Slovenia, la propunerea Preşedintelui Republicii, cu votul majorităţii din numărul total al deputaţilor.

În termen de 30 zile de la data înştiinţării, de către preşedintele Curţii Constituţionale, cu privire la vacantarea postului de judecător al Curţii Constituţionale, Preşedintele Republicii publică un anunţ în Monitorul Oficial al Republicii Slovenia, în legătură cu posibilitatea depunerii candidaturilor pentru funcţia de judecător al Curţii Constituţionale; candidaturile vor fi însoţite de o prezentare motivată, precum şi de consimţământul scris privind acceptarea candidaturii de către cel în cauză. Preşedintele Republicii nu este obligat să propună candidaţi din rândul acestora, ci poate face alte propuneri ori poate înainta candidaturi suplimentar faţă de numărul locurilor vacante.

La art. 14 din Legea Curţii Constituţionale este reglementată procedura aplicabilă în situaţia în care nici unul dintre candidaţi nu a fost ales judecător la Curtea Constituţională în urma votului dat de Adunarea Naţională. Astfel, pentru posturile vacante la Curtea Constituţională, în cel mult 14 de zile de la data votului de respingere în Adunarea Naţională, Preşedintele Republicii demarează o nouă procedură, prin anunţ public; de asemenea, înăuntrul aceluiaşi interval, el poate propune candidaţi dintre cei care s-au prezentat anterior, sau alţi noi candidaţi. Dacă nici aceste propuneri nu trec la vot, nefiind ales niciun judecător la Curtea Constituţională, se fac noi alegeri, pentru care Preşedintele Republicii publică un anunţ în termen de maximum opt zile de la data votării în Adunarea Naţională. Dacă Preşedintele Republicii propune mai mulţi candidaţi decât numărul posturilor de judecător la Curtea Constituţională vacante, ordinea de înscriere a candidaţilor pe buletinul de vot se stabileşte prin tragere la sorţi. În cazul în care nici unul dintre candidaţi nu a obţinut majoritatea necesară sau dacă au fost aleşi mai puţini judecători decât locuri vacante, se supun din nou la vot candidaţii care au obţinut cele mai multe voturi. Vor fi votaţi tot atâţia candidaţi câte locuri vacante de judecător există la Curtea Constituţională. Dacă nici după repetarea votării nu se completează numărul posturilor vacante, se va trece la o nouă alegere, fiind propuse alte candidaturi.

În cazul în care Adunarea Naţională nu a ales un număr de candidaţi corespunzător tuturor posturilor vacante, iar alegerea unor alţi noi judecători nu mai este posibilă în intervalul rămas până la data expirării mandatului celor care urmează să plece, stabilirea judecătorilor care îşi vor continua activitatea şi după expirarea mandatului, până la înlocuirea lor de către succesorii nou aleşi se face prin tragere la sorţi
.

SPANIA

Tribunalul Constituţional spaniol
 are competenţe de control asupra regulamentelor parlamentare, atât cele ale Cortes Generales (Camera Deputaţilor şi Senatul), cât şi ale Adunărilor Legislative ale celor 17 Comunităţi Autonome. Acest lucru este prevăzut în mod expres de Legea organică a Tribunalului Constituţional, la art.27.2, literele d) şi f)
.

În procedurile controlului abstract de constituţionalitate, atât în cadrul unui recurs, cât şi al unei chestiuni de neconstituţionalitate, Tribunalul verifică conformitatea cu Constituţia a „legilor, dispoziţiilor din regulamente sau a actelor având putere de lege” ori, într-o exprimare sintetică, a oricărei „norme cu rang de lege” (art.31 şi art. 35.1 din Legea de organizare a Tribunalului Constituţional). Aceeaşi lege specifică în detaliu tipurile de acte legislative ce pot fi declarate neconstituţionale (art.27.2 din Legea de organizare a Tribunalului Constituţional): 

a) statutele de autonomie şi celelalte legi organice. 

b) alte legi, dispoziţii din regulamente şi acte de stat cu putere de lege. În cazul decretelor legislative, care sunt dispoziţii cu putere de lege adoptate de Guvern în baza delegării acordate de Parlament, se înţelege că Tribunalul îşi exercită competenţa fără a aduce atingere atributelor de control aparţinând instanţelor judecătoreşti de drept comun (art. 82 din Constituţie). 

c) tratatele internaţionale. 

d) regulamentele Camerelor şi ale Cortes Generales (Parlamentul). 

e) legile, actele şi prevederile regulamentare cu putere de lege adoptate de Comunităţile Autonome, cu aceeaşi excepţie menţionată la pct. b), privind cazurile de delegare legislativă. 

f) Regulamentele Adunărilor legislative ale Comunităţilor Autonome. 

Totodată, Tribunalul spaniol controlează constituţionalitatea legilor şi în cadrul celorlalte proceduri constituţionale
. În recursurile de amparo, Legea sa organică prevede că atunci când recursul este susceptibil de a fi admis pe motiv că legea aplicată încalcă drepturi fundamentale sau libertăţi publice, completul de judecată va înainta chestiunea spre a fi decisă de către Plen (art. 55.2 din Legea de organizare a Tribunalului Constituţional, modificată în 2007). Lucrurile se petrec asemănător în cazul conflictelor de competenţă între Stat şi o Comunitate Autonomă: dacă acea competenţă a fost atribuită prin lege sau printr-o normă cu rang de lege, Tribunalul îi verifică valabilitatea. Singura condiţie este ca procedura să se desfăşoare conform celor stabilite pentru recursul de neconstituţionalitate, cu audierea părţilor implicate, respectiv a autorităţilor legislative şi guvernamentale (art.67 din Legea de organizare a Tribunalului Constituţional).
Cei doisprezece magistraţi ai Tribunalului Constituţional spaniol sunt numiţi de Rege, la propunerea a patru organe constituţionale, şi anume: Parlamentul desemnează opt judecători, dintre care patru – Congresul Deputaţilor şi alţi patru - Senatul; Guvernul desemnează doi judecători, iar ceilalţi doi sunt desemnaţi de Consiliul General al Puterii Judecătoreşti (art. 159 din Constituţia spaniolă)
.
UNGARIA
Curtea Constituţională îndeplineşte rolul de garant al Legii Fundamentale. De asemenea, Curtea are un rol important în protejarea statului democratic guvernat de principiul supremaţiei legii, al ordinii constituţionale, în garantarea drepturilor prevăzute în Legea fundamentală, precum şi în protejarea coerenţei interne a sistemului juridic. Competenţa, organizarea şi funcţionarea Curţii Constituţionale sunt prevăzute de Legea nr CLI din 2011
.
Conform art. 7 din Legea privind Curtea Constituţională, membrii Curţii Constituţionale sunt propuşi de către o Comisie parlamentară pentru Numiri, compusă între 9 şi 15 membri din rândul grupurilor parlamentare ale partidelor reprezentate în Parlament. Comisia este alcătuită din cel puţin un membru al fiecărui grup parlamentar.

Candidaţii sunt audiaţi de Comisia permanentă privind problemele constituţionale.

Membrii Curţii Constituţionale sunt aleşi de Parlament după obţinerea avizului comisiei permanente pentru probleme constituţionale. Cei 15 membri ai Curţii Constituţionale sunt aleşi de parlament prin vot cu două treimi din cvorum. Mandatul fiecărui judecător al Curţii durează 12 ani. Preşedintele Curţii este ales de asemenea de Parlament. Vicepreşedintele este ales de către judecătorii Curţii.  

� � HYPERLINK "http://www.apd.ro/carteaalbastra/Democratie%20fara%20institutii.pdf" ��http://www.apd.ro/carteaalbastra/Democratie%20fara%20institutii.pdf�





� � HYPERLINK "http://www.apd.ro/files/publicatii/Brosura_RC.pdf" ��http://www.apd.ro/files/publicatii/Brosura_RC.pdf�





� � HYPERLINK "http://www.ccr.ro/congres/AUSTRIA%20ro.pdf" ��http://www.ccr.ro/congres/AUSTRIA%20ro.pdf�





� � HYPERLINK "http://www.ccr.ro/congres/BELGIA%20ro.pdf" ��http://www.ccr.ro/congres/BELGIA%20ro.pdf�





� � HYPERLINK "http://www.concourt.cz/clanek/urlMethodCall/sessionContext/" ��http://www.concourt.cz/clanek/urlMethodCall/sessionContext/�





� � HYPERLINK "http://www.supremecourt.gov.cy/judicial/sc.nsf/DMLindex_en/DMLindex_en?OpenDocument" ��http://www.supremecourt.gov.cy/judicial/sc.nsf/DMLindex_en/DMLindex_en?OpenDocument�





� http://www.ccr.ro/congres/DANEMARCA%20ro.pdf


� Textele de lege sunt disponibile pe Internet, în estonă: www.riigiteataja.ee şi în engleză: www.just.ee/23295.  


� http://www.ccr.ro/congres/ESTONIA%20ro.pdf


� Cu aprobarea Consiliului pentru Administrarea Instanţelor Judiciare (art. 41 (1) 7) din CA).  


� http://www.kko.fi/27080.htm


� http://www.ccr.ro/congres/FRANTA%20ro.pdf


� � HYPERLINK "http://www.ccr.ro/congres/GERMANIA%20ro.pdf" ��http://www.ccr.ro/congres/GERMANIA%20ro.pdf�





�http://www.ccr.ro/congres/IRLANDA%20ro.pdf 


� http://www.ccr.ro/congres/ITALIA%20ro.pdf


� � HYPERLINK "http://www.satv.tiesa.gov.lv/?lang=2&mid=3" ��http://www.satv.tiesa.gov.lv/?lang=2&mid=3�





� � HYPERLINK "http://www.satv.tiesa.gov.lv/?lang=2&mid=3" ��http://www.satv.tiesa.gov.lv/?lang=2&mid=3�


� � HYPERLINK "http://www.ccr.ro/congres/LETONIA%20ro.pdf" ��http://www.ccr.ro/congres/LETONIA%20ro.pdf� pp. 5-6


� � HYPERLINK "http://www.ccr.ro/congres/LETONIA%20ro.pdf" ��http://www.ccr.ro/congres/LETONIA%20ro.pdf� pag. 2


� Legea Curţii Constituţionale, art. 4


� � HYPERLINK "http://www.ccr.ro/congres/LITUANIA%20ro.pdf" ��http://www.ccr.ro/congres/LITUANIA%20ro.pdf� pag. 4


� � HYPERLINK "http://www.lrkt.lt/Information1_e.html" ��http://www.lrkt.lt/Information1_e.html�


� � HYPERLINK "http://www.ccr.ro/congres/LITUANIA%20ro.pdf" ��http://www.ccr.ro/congres/LITUANIA%20ro.pdf� pag. 6


� � HYPERLINK "http://www.ccr.ro/congres/LITUANIA%20ro.pdf" ��http://www.ccr.ro/congres/LITUANIA%20ro.pdf� pp. 15-16


� � HYPERLINK "http://www.ccr.ro/congres/LITUANIA%20ro.pdf" ��http://www.ccr.ro/congres/LITUANIA%20ro.pdf� pag. 2


� � HYPERLINK "http://www.ccr.ro/congres/LUXEMBURG%20ro.pdf" ��http://www.ccr.ro/congres/LUXEMBURG%20ro.pdf� pag. 3


� � HYPERLINK "http://www.ccr.ro/congres/LUXEMBURG%20ro.pdf" ��http://www.ccr.ro/congres/LUXEMBURG%20ro.pdf� pag. 1


� � HYPERLINK "http://www.ccr.ro/congres/MALTA%20ro.pdf" ��http://www.ccr.ro/congres/MALTA%20ro.pdf� pag. 2


� � HYPERLINK "http://www.ccr.ro/congres/MALTA%20ro.pdf" ��http://www.ccr.ro/congres/MALTA%20ro.pdf� pag. 1


� � HYPERLINK "http://www.trybunal.gov.pl/eng/index.htm" ��http://www.trybunal.gov.pl/eng/index.htm�


� � HYPERLINK "http://www.ccr.ro/congres/POLAND%20ro.pdf" ��http://www.ccr.ro/congres/POLAND%20ro.pdf�


� � HYPERLINK "http://www.ccr.ro/congres/PORTUGALIA%20ro.pdf" ��http://www.ccr.ro/congres/PORTUGALIA%20ro.pdf� pag. 1


� � HYPERLINK "http://www.tribunalconstitucional.pt/tc/en/home.html" ��http://www.tribunalconstitucional.pt/tc/en/home.html�


� � HYPERLINK "http://www.ccr.ro/congres/PORTUGALIA%20ro.pdf" ��http://www.ccr.ro/congres/PORTUGALIA%20ro.pdf�  pp. 3-4


� � HYPERLINK "http://www.ccr.ro/congres/PORTUGALIA%20ro.pdf" ��http://www.ccr.ro/congres/PORTUGALIA%20ro.pdf� pag. 6


� � HYPERLINK "http://www.ccr.ro/congres/PORTUGALIA%20ro.pdf" ��http://www.ccr.ro/congres/PORTUGALIA%20ro.pdf� pp. 1-2


� � HYPERLINK "http://portal.concourt.sk/display/ue/The+Constitutional+Court+of+the+Slovak+Republic" ��http://portal.concourt.sk/display/ue/The+Constitutional+Court+of+the+Slovak+Republic�


� � HYPERLINK "http://www.ccr.ro/congres/SLOVACIA%20ro.pdf" ��http://www.ccr.ro/congres/SLOVACIA%20ro.pdf� pag. 2


� � HYPERLINK "http://www.ccr.ro/congres/SLOVACIA%20ro.pdf" ��http://www.ccr.ro/congres/SLOVACIA%20ro.pdf� pag. 1


� � HYPERLINK "http://www.us-rs.si/en/about-the-court/institution/" ��http://www.us-rs.si/en/about-the-court/institution/�


� � HYPERLINK "http://www.ccr.ro/congres/SLOVENIA%20ro.pdf" ��http://www.ccr.ro/congres/SLOVENIA%20ro.pdf� pag. 2


� � HYPERLINK "http://www.ccr.ro/congres/SLOVENIA%20ro.pdf" ��http://www.ccr.ro/congres/SLOVENIA%20ro.pdf� pag. 4


� � HYPERLINK "http://www.ccr.ro/congres/SLOVENIA%20ro.pdf" ��http://www.ccr.ro/congres/SLOVENIA%20ro.pdf� pp. 1-2


� � HYPERLINK "http://www.tribunalconstitucional.es/en/tribunal/competencias/Pages/Competencias.aspx" ��http://www.tribunalconstitucional.es/en/tribunal/competencias/Pages/Competencias.aspx�


� � HYPERLINK "http://www.ccr.ro/congres/SPANIA%20ro.pdf" ��http://www.ccr.ro/congres/SPANIA%20ro.pdf� pag. 4


� � HYPERLINK "http://www.ccr.ro/congres/SPANIA%20ro.pdf" ��http://www.ccr.ro/congres/SPANIA%20ro.pdf� pp. 5-6


� � HYPERLINK "http://www.ccr.ro/congres/SPANIA%20ro.pdf" ��http://www.ccr.ro/congres/SPANIA%20ro.pdf� pag. 1


� � HYPERLINK "http://www.mkab.hu/constitutional-court/about-the-constitutional-court/history" ��http://www.mkab.hu/constitutional-court/about-the-constitutional-court/history� 


    Legea Curţii Constituţionale este disponibilă la adresa � HYPERLINK "http://www.mkab.hu/rules/act-on-the-cc" ��http://www.mkab.hu/rules/act-on-the-cc�

